**Сочинение**

**«Шаг1ирасул х1икматаб дунял».**

Дагъистаналъул халкъияв шаг1ир Ц1адаса Х1амзат гьавуна Хунзахъ районалъул Ц1ада росулъ 1877 соналъ. Гьит1инго эбел-эменги хун хут1арав гьес т1убазабуна бат1и-бат1ияб х1алт1и. Лъимерлъиялда бихьараб г1акъубаялъул гьес пасих1го загьир гьабун буго. «Дир г1умру» абураб коч1олъги. Ц1адаса Х1амзатица жиндирго налъилъун рик1к1унаан бег1ераб ц1одораб раг1иялдалъун инсанасе тарбия кьей. Гьес нахъа тараб г1умруялъул г1емер пикру гьабулаан. Гьелъул маг1на бич1ч1изе шаг1ирасе кумек гьабулаан дунял-г1аламалъул, бат1и-бат1иял халкъазул ва миллатазул тарихалъул, инсанасул г1акълу-тадбиралъул бицарал нек1сиял т1ахьаз, г1елмиял, адабиял ва маданиял мажмуг1аз.

Рагъул зах1матал соназ Х1амзатица г1емерал асарал хъвана улкаялде бугеб рокьиялъулги, гьеб ц1унулезул бах1арчилъиялъулги х1акъалъулъ. Рагъ байбихьараб къоялъ хъвараб ва радиоялдаса халкъалде хит1аб гьабун ц1алараб коч1олъ поэтас загьир гьаруна нилъер гьит1иназулги, ч1ах1иязулги, бах1аразулги херазулги- киналго г1адамазул рек1елъ рукъ ккурал пикраби. Х1амзатица г1емер хъвана инсанасул, гьесул т1абиг1ат г1амалалъул х1акъалъулъ куч1дул. Г1емерал асарал хъвана Х1амзатица лъималазе. Абизе бегьила гьес кьуч1 лъунин маг1арулазул лъималазул адабияталъе. Нилъеда бихьула лъималазе хъварал асаразулъ, лъималазде бугеб рокьи , гьел улкаялъе ва халкъалъе бугеб налъи т1убазе бажарулеллъун , рек1елъ гурх1ел , рах1му бугеллъун рук1ине бугеб гъираги анищги.

Х1амзатил творчествоялда жаниб драматургиялъ ц1акъ к1удияб бак1 ккола. Жиндир г1умруялда жаниб Ц!.Х1амзатица хъвана ва театралияб сценаялда рихьизаруна г1езег1анго пьесаби.Гьесул щибаб пьеса ккола г1акълу т1адег1анаб г1аданлъи, ялъуни янгъизлъи, х1алихьалъи жидее хасиятал г1адамазул образазул иццлъун. Х1амзатида ц1акъ лъик1 лъалаан кинаб раг1иялдалъун маг1арулазе асар гьабилебали. Гьелъин маг1арулаз ва цогидалги театраз хъвадарухъанасул пьесабаздаса г1ат1идго пайда босулеб бук1ана ва гьанжеги босулеб бугеб.

Расул Х1амзатовас инсул х1акъалъулъ абулаан : «Инсуе бокьулароан ц1акъго гвангъарабги, ц1акъго бец1абги, ц1акъго бахарабги, ц1акъго т1арц1абги, ц1акъго къадарабги, ц1акъго къиматабги, ц1акъго нахъе ккарабги ц1акъго цебе унебги . Бокьулароан я г1анк1илаб, я бац1илаб я лагъасулаб , я ханасулаб. Я ц1акъго борхатаб, яги ахада хут1араб. «Векилеб х1алалъ вакъванги вук1унге, къанц1ц1улеб х1алалъ виччизеги вук1унге»,- ян абулаан гьес. Туни риччулел, пуни ракъвалел- гьезул чи вук1инч1о эмен. Гъов вук1ана г1адатияв. Жиндирго ракьалъул, халкъалъул къаг1ида- г1амал ц1унарав х1алт1ухъан».

«Гьев вук1ана аваразул ракьалда бищун ц1одораб г1акълуялъул ва бег1ераб пикруялъул инсан»,- абун хъвана Ц1адаса Х1амзатил х1акъалъулъ Николай Тихоновас.

Къоабилеб къарнуялъул т1оцебесеб бащалъи Ц1адаса х1амзатил ц1аралъ ц1унараб, гьесул гьунаралъул бакъалъ къалъизабураб, гьимиялъул ч1ораз ч1аго гьабураб, сатирикиял куч1дуз кант1изабураб, насих1атиял назмабаз заман рагьараб, кицабилъун лъугьарал жугьабаз хвел гьеч1олъи кьураб буго аваразулги Дагъистаналъулги адабият.

Ц1адаса Х1амзат г1адин г1асруги, г1адамалги, г1адамазул г1амалги, заманаялъул сверабиги, сверулеб дунялалъул даимабги лах1затабги, ях1алъул к1одолъиги гьит1инлъиги, намусалъул т1адег1анлъиги г1одобег1анлъиги, г1умруялъул бечелъиги мискинлъиги лъарав, бич1ч1арав, реч1ч1араб ч1ор г1адин, г1ужда щибаб раг1и щварав шаг1ир г1емер вижич1о гьаб ракьалда.

Гьес кици т1амун, хабар бицун, г1адан ворцун, г1умру бихьун, г1асру бич1ч1ун, заман рагьун, унтабазе дару гьабулеб г1адин, дунял сах гьабулеб г1адин абуна щибаб раг1и.

Х1амзатица г1адада абулароан. Гьесул щибаб жугьа жагьиллъиялде, х1елх1елчилъиялде, х1амабагьадурлъиялде, къадараб г1амалалде, к1игьумерчилъиялде, чилъи хвеялде, г1адалал г1адатазде, г1адамазул квешлъиялде данде багъула.

Хамзатица даср кьола х1еренго ва х1айранго.

Ц1адаса Х1амзатил гьунаралъул бищун т1адег1анаб рахълъун ккола гьеб кинабго рахъалдаса бац1ц1адаб бук1ин,- мац1алъул, диналъул, дунялалъул.

Ц1адаса Х1амзатил маг1арул мац1алъ мац1 лъаларелги к1алъазарула, г1инкъасдаги раг1изабула, бецасдаги канлъи бихьизабула.

Иманги, исламги, инсанги сан гьабич!ого тарал соназги Ц!адаса Х!амзатил асараз бац!ц!ад гьабулаан намусалъул нух, гьес ах!улаан рух!алъулги ях!алъулги борхалъиялда. Г!адада гуро гьукъарал соназ балъго ц!алулеб бук!араб Ц!адаса Х!амзатил «Шамил» поэма.

Х!амзатица хъвач!о Хъах!абросулъа Мах!мудица г!адин рокьул куч!дул, амма гьесул киналго асарал аваразул миллаталде , халкъалде, г!адатиял г!адамазде , мискинзабазде , рекьарухъабазде , г!ухьбузде рокьул ц!урал руго. Гьеб рокьиялъул буго жиндирго ц!акъ ч!ух!араб борхалъиги хвел гьеч!еб берцинлъиги.

Х1амзатил назмаби насих1атиял руго. Амма гьесул насих1ат киданиги ч1амуч1лъуларо, ч1андахабаралде сверуларо, жанисеб гьимигун, гьунаралъул ч1ух1игун, ургъалил бух1игун, г1акълуялъул сабругун, кицабазул роценгун, биценалъул берцинлъигун лъугьуна нилъер рек1елъе, рек1араб, киданиги сунареб г1акълуялъулги,берцинлъиялъулги, г1адатлъиялъулги,г1амалалъулги кьераз ургъараб, адабиятги, г1умруги. Маг1арул халкъги гвангъараб нуралъул сипатлъун хут1изе.

Ц1адаса Х1амзат вук1ана х1акъикъаталдаги халкъияв поэт. Халкъиявлъун дов вук1ана, кинилан абуни, досул коч1олъ маг1арулав нилъеда вихьула гьев живго жинцаго вихьизавураб куцалда. Масала. Мах1мудил куч1дузулъ г1адин. Инсанасул г1иц1аб х1асрат гуреб, Ч1анк1ал куч1дузулъ г1адин г1иц1го х1еренлъи ва х1алимлъи гуреб, Х1амзатил коч1олъ инсан загьир гьавулев вуго т1уван живго, жиндирго т1убараб сурат, жиндирго ч1ух1игун, бах1арчилъигун, дунялалдехун бугеб бербалагьигун, г1адатияб т1абиг1атгун, рак1бац1ц1алъигун, махсара-хоч1гун, маг1ил гаралгун. Х1амзатил кеч1 бач1уна рек1ел гъварилъудасан, кинида лъимералъе бачунеб эбелалъул бакъан г1адин. Гьеб баккудасаго бич1ч1ула ва г1адалъе босула халкъияб кици-бицен г1адин. Маг1арул халкъ кидаго ине буго Ц1адаса Х1амзатгун цадахъ, щай абуни, Х1амзат ккола маг1арул халкъ.